b'\n_START_ARTICLE_\nRaba\n_START_PARAGRAPH_\nRaba (nem\xc5\xa1ko Raab, mad\xc5\xbearsko R\xc3\xa1ba, prekmursko R\xc3\xa1ba) je 283 km dolga avstrijsko - mad\xc5\xbearska reka, ob kateri \xc5\xbeivijo tudi Slovenci._NEWLINE_Raba izvira na nadmorski vi\xc5\xa1ini 1.200 m ob vzno\xc5\xbeju Osserja pri Teichalmu, nekaj km vzhodno od kraja Bruck an der Mur na avstrijskem \xc5\xa0tajerskem. V Avstriji te\xc4\x8de \xc4\x8dez kraje Passail, Sankt Ruprecht, Gleisdorf, Feldbach, Fehring in \xc5\xbdenavci (Jennersdorf). Njeni pomembnej\xc5\xa1i pritoki v Avstriji so Weizbach, Lafnitz, Pinka, Rabnitz G\xc3\xbcns. Reka je s kanalom Einser-Kanal povezana z Ne\xc5\xbeiderskim jezerom._NEWLINE_Raba po pribli\xc5\xbeno 100\xc2\xa0km pri Mono\xc5\xa1tru prite\xc4\x8de na Mad\xc5\xbearsko (nadmorska vi\xc5\xa1ina ob meji 228 m) in se kmalu usmeri proti severu, kjer \xc4\x8dez zahodni del dr\xc5\xbeave te\xc4\x8de \xc4\x8dez K\xc3\xb6rmend, Vasv\xc3\xa1r in S\xc3\xa1rv\xc3\xa1r do Gy\xc5\x91ra, kjer se izliva v Mosonsko Donavo, rokav Donave z mad\xc5\xbearskim imenom Mosoni-Duna. Eden izmed mad\xc5\xbearkih pritokov je Gy\xc3\xb6ngy\xc3\xb6s._NEWLINE_Povpre\xc4\x8den padec reke je med 21,1 in 89,6\xc2\xa0cm/km, hitrost vodnega toka je med 2,1 in 11\xc2\xa0km/h, \xc5\xa1iroka je med 30 in 50 m, globoka pa med 1 in 2,5 m. Regulirana je z zapornicami pri Mono\xc5\xa1tru, K\xc3\xb6rmendu, Ikerv\xc3\xa1ru in Nicku._NEWLINE_Del pore\xc4\x8dja Rabe, zlasti ob dana\xc5\xa1nji dr\xc5\xbeavni meji med Avstrijo in Mad\xc5\xbearsko je verjetno \xc5\xbee od 9. stoletja poseljen tudi s Slovenci. Vasi na avstrijski strani (npr. Dobra (Neuhaus), Sv. Martin, St\xc3\xa1nkovci (Neumarkt), Modlinci (Mogersdorf), Svetica, \xc5\xbdenavci (Jennersdorf), Gri\xc4\x8d, Velika (Welten) ter Gornja in Spodnja stra\xc5\xbea) so danes \xc5\xbee germanizirane, medtem ko se je v t. i. Slovenskem Porabju ju\xc5\xbeno od Mono\xc5\xa1tra ohranilo strnjeno z okoli 5.000 - 6.000 porabskimi Slovenci poseljeno obmo\xc4\x8dje. Nekaj malo\xc5\xa1tevilnih skupin Slovencev najdemo \xc5\xa1e ob pore\xc4\x8dju spodnjega toka reke, npr. v Sombotelu (Szombathelyju) in Mosonmagyar\xc3\xb3v\xc3\xa1ru, ki sicer ne le\xc5\xbeita neposredno ob Rabi.'